ועדת המדע והטכנולוגיה, כנסת 20, פרוטוקול מספר 131, 2017-07-17 13:20

אורי מקלב: אני פותח את ישיבת ועדת המדע והטכנולוגיה.

אורי מקלב: היום כ"ג בתמוז התשע"ז, 17 ביולי 2017.

אורי מקלב: אנחנו דנים בצו עסקאות גופים ציבוריים (שינוי התוספת לחוק) (תיקון), התשע"ז-2017.

אורי מקלב: אנחנו עוסקים כאן בתיקון של צו עסקאות גופים ציבוריים בעקבות מכתב שקיבלנו משר האוצר המבקש לעשות שינוי לתוספת לחוק כאשר ביקשנו לתת סמכות לרשות הסייבר להחרגה של מכרזים, מהצורך להגיש את זה בצורה דיגיטלית.

אורי מקלב: אני רוצה להגיד לכם שאנחנו מקבלים את זה בשמחה ואני גם אומר לכם למה.

אורי מקלב: הטרחה הזאת, בדיון של צו עסקאות גופים ציבוריים, אני חושב שאולי יש לנו בכורה.

אורי מקלב: לא הייתה עוד חקיקה שבשלב האחרון שלה, לאחר שהוועדה אישרה לקריאה שנייה ושלישית, חזרה לוועדת שרים, חזרה לוועדה, הוגשה למליאה, נמשכה מהמליאה, הוגשו רביזיות על ידי יושב ראש, הגשנו צו מסוים הזה אבל אני מקבל את זה מכיוון שזה דבר חדש, דבר שאנחנו עוד לא יודעים איך להפעיל אותו.

אורי מקלב: זה אומר שאם אנחנו לא נעשה את זה ברצון ובשמחה, תמיד קיימים החששות כפי שהשתקף כאן בדיונים עת היה חשש שלא רצו לקבל את החוק כי איך נתמודד אתו, איך הוא יהיה, זאת חקיקה רחבה מדי ואיך אנחנו יכולים לחייב את כל משרדי הממשלה ואת כל הגופים הציבוריים, עד יחידות הקצה, בהגשת מכרזים מכוונים.

אורי מקלב: פירטנו את זה וצמצמנו את הנושא ונתנו הרבה לפרקטיקה לראות איך זה יקרה.

אורי מקלב: עבדנו בשיקול דעת.

אורי מקלב: אמרנו שנרחיב את החקיקה עם היישום בשטח, עם הלימוד בשטח ואני מבין שזה חלק מהלמידה.

אורי מקלב: בכלל, כל נושא הסייבר הוא חדש בכל ההטמעה של המערכות אבל אנחנו יודעים כמה הרשות חשובה, גם לתת לה את הסמכות וגם לכוון אותה ולמקד אותה למה שהיא צריכה לעשות.

אורי מקלב: את זה אני אומר כהקדמה על אף שזה נראה שאנחנו מטריחים את הוועדה, ואנחנו אכן מטרידים אותה, אבל אנחנו עושים זאת ברצון משום שיש לזה חשיבות, יש לזה תועלת וזה מביא לכך שגם בנושא הזה וגם בנושאים אחרים חדשנות תהיה בראש סדר העדיפות ולא יהיו מחסומים כאשר אנחנו לא יודעים היום מה צפוי ולכן אנחנו נמנעים מחקיקה.

אורי מקלב: אנחנו משלבים את הצפוי יחד עם החקיקה וזה בסדר.

אורי מקלב: לגופם של דברים.

אורי מקלב: המכתב של שר האוצר משקף את מה שנאמר.

אורי מקלב: אני יכול להקריא אותו אבל אני לא חושב שיש צורך בכך אלא אני מבקש שיסבירו לנו מה שר האוצר מבקש מהוועדה לעשות.

אורי מקלב: אחר כך אני אבקש התייחסות של היועץ המשפטי של הוועדה.

<גליה ימין: הלשכה המשפטית, משרד האוצר.

<גליה ימין: מה שאנחנו מבקשים זה לתקן את פרט 8 לתוספת לחוק וזאת מאחר שלאחר שהתוספת לחוק אושרה במסגרת הוועדה, אנחנו פנינו עם הצו לנסחות במשרד המשפטים והם ביקשו לערוך את השינוי מאחר שהנוסח שהיה, שעסקה מסוג שבהתאם להוראות הרשות הלאומית להגנת הסייבר אין להעביר ביחס אליה מסמכים דיגיטליים לאחר שהשתכנעה בקיומם של שיקולי הגנת סייבר, למעשה נוגד את סעיף 33ב) לחוק יסוד: הממשלה.

<גליה ימין: יש כאן למעשה האצלה של סמכות של שר האוצר לראש הרשות הלאומית להגנת הסייבר להתקין תקנות ובעצם הוא זה שיחליט על איזה עסקאות לא חלה החובה להעביר מסמך בדרך דיגיטלית.

<גליה ימין: במהלך הדיונים שלנו בין הגופים בממשלה, ניסינו להגיע לאיזשהו נוסח מוסכם.

אורי מקלב: עוד לא הבנתי.

אורי מקלב: יש סמכות או אין סמכות?

<גליה ימין: אין לו סמכות.

<עמית אשכנזי: יש על זה ויכוח.

אורי מקלב: לראש הרשות אין סמכות להחריג.

<גליה ימין: לשר אין סמכות להאציל את הסמכות להתקין תקנות לגורם מקצועי בממשלה.

<גליה ימין: הסמכות לקבוע באילו עסקאות יהיה אפשר לא להעביר מסמכים דיגיטליים, יש בה משום התקנת תקנות כי אנחנו משאירים כאן משהו פתוח, כל עוד אנחנו משאירים את זה בצורה של רבים, של עסקאות.

<גליה ימין: אם היינו נותנים לו לאשר כל עסקה ועסקה, אין כאן האצלת סמכות.

<גליה ימין: הוא קובע באופן פרטני שזה מקצועי.

<גליה ימין: ברגע שאתה פותח ואומר לו לקבוע סוגי עסקאות - - -

<עמית אשכנזי: זה לא מדויק.

<גליה ימין: אני אסיים את דבריי.

<גליה ימין: אני אומרת את הדברים גם בשם משרד המשפטים.

<גליה ימין: אני רוצה להפנות את תשומת לבכם לפרט 6 בתוספת כפי שהתקבלה בתיקון מספר 10 לחוק.

<גליה ימין: למעשה אנחנו לכאורה מבקשים משהו מאוד דומה.

<גליה ימין: יש לנו כבר משהו שקיים - הממונה על הביטחון במערכת הביטחון לקבוע עסקאות שהן מסווגות.

<גליה ימין: ההבדל הוא שכאן אנחנו עושים את זה בצורה של חקיקת משנה ולא חקיקה ראשית.

<גליה ימין: אין בעיה בחקיקה ראשית, לא הייתה בעיה להביא את זה למלמ"ב אבל בגלל שאנחנו מדברים כאן על חקיקת משנה, אמנם זה על אותו דבר, על תיקון התוספת, כאן טמונה הבעיה, ברגע שאנחנו עושים את זה באמצעות חקיקת משנה.

<גליה ימין: הייתה איזושהי הסכמה אבל עכשיו היא לא קיימת.

<גליה ימין: אני אומר מה הוגש לוועדה.

<גליה ימין: מה שנוסף כאן זה לקבוע שעסקה שוועדת המכרזים שהחליטה על ההתקשרות לביצוע השתכנעה כי אין להעביר לגביה מסמך בדרך דיגיטלית משיקולי הגנת הסייבר.

<גליה ימין: מה שכאן מוצע זה שהחשב הכללי יוציא הוראות תק"ם בשיתוף פעולה והתייעצות כמובן עם הרשות הלאומית להגנת הסייבר לגבי איזה עסקאות אפשר להעביר ולא להעביר, והסמכות תהיה לכל ועדת מכרזים והיא זאת שתהיה הממונה על הביצוע בפועל, לוודא אם מתקיים השיקול או לא מתקיים השיקול של הגנת הסייבר.

אורי מקלב: תני לי להבין.

אורי מקלב: מגיע עכשיו מכרז למשרד האנרגיה והתשתיות – אני לוקח את המשרד כדוגמה - שמדבר על אספקה של דברים כאלה ואחרים.

אורי מקלב: מי מתחיל בזה?

אורי מקלב: ועדת המכרזים צריכה לשאול את רשות הסייבר האם אפשר להגיש את זה דיגיטלית ואז הם יחליטו במקרה הזה?

אורי מקלב: ההנחיה היא שמחריגים את זה?

אורי מקלב: איך זה עובד בפרקטיקה?

<גליה ימין: אני רק אציין איך אנחנו רואים את הדברים.

<גליה ימין: ברגע שיש הוראת תק"ם, ועדת מכרזים מחויבת לעבוד בהתאם להוראות התק"ם.

<גליה ימין: ברגע שתהיה הוראת תק"ם, ועדת מכרזים, כמובן על היועץ המשפטי מוטלת האחריות בנושא הזה, הוא יבחן את הוראות התק"ם ויבדוק אם המקרה הספציפי שמונח בפניו נכנס לתוקף או לא.

<גליה ימין: הוא לא יצטרך בכל מקרה לפנות לרשות הלאומית להגנת הסייבר כי כמובן זה לא משהו שהגיוני מבחינת יעילות.

אורי מקלב: תעבירי לי את המכתב שכתב השר.

אורי מקלב: אני רואה את הקטע האחרון במכתב שמונח בפני הוועדה.

אורי מקלב: "לאחר אישור בוועדה התברר כי אין לרשות הלאומית יכולת לבחון כל עסקה ועסקה – הוא לא מדבר חוקית ולכן מבחינה פרקטית היא לא יכולה לבחון זאת – ועל כן מוצע לתקן את הצו כך שבמקום ההחרגה שנקבעה לגבי הרשות, ייקבע כי התיקון לחוק לא יחול אם ועדת המכרזים החליטה כי יש מניעה בשל שיקולי הגנת הסייבר להעברת מסמך".

אורי מקלב: זה מתאים למה שאת אומרת עכשיו.

אורי מקלב: "ככל שוועדת המכרזים תסבור שיש מניעה כאמור, לא יחול התיקון לחוק והיא תהיה פטורה בהתאם לתוספת בחוק".

אורי מקלב: זאת אומרת, מטילים כאן על ועדת המכרזים, אותה אחת שיושבת ודנה, להחליט אם כן או לא.

אורי מקלב: לא דנים כאן על איך היא מקבלת החלטות, וזה בסדר, ולא מוציאים את הרשות להגנת הסייבר שהיא הגורם המנחה.

אורי מקלב: יכול להיות שהוא מנחה אותה אבל לא באופן ישיר.

<ענת אסיף גיל: באופן מקצועי.

<גליה ימין: הייתה כאן איזושהי קפיצה.

<גליה ימין: אני מבינה היכן הפער.

<גליה ימין: בין הנוסח שאושר בוועדה לבין הנוסח המוצע, היה עוד נוסח פנימי בין הגורמים שאני אקריא לך אותו.

<גליה ימין: "עסקה שראש הרשות הלאומית להגנת הסייבר החליט לגביה כי מתקיים צורך של הגנת הסייבר המונע העברת מסמך בדרך דיגיטלית בנוגע אליה".

<גליה ימין: כאן היה שיקול של היעילות שאנחנו לא יכולים להעביר את זה.

אורי מקלב: הבנתי.

אורי מקלב: לכן אני אומר שבסיכום בפרוטוקול צריך לכתוב באופן ברור למה אנחנו עושים את זה.

<גליה ימין: קודם כל זאת המניעה אתה התחלתי.

אורי מקלב: זה ברור.

<עמית אשכנזי: ברשותך אדוני, אני רוצה להסביר את כל ההתגלגלות של האירוע הזה.

<עמית אשכנזי: מי שבעצם הצביע בפני משרד האוצר שצריך לחזור אליכם זה אני כי אני אמרתי שהצגנו דברים לוועדה וצריך לשים דברים על דיוקם.

<עמית אשכנזי: גם מכיר את זה היועץ המשפטי.

אורי מקלב: תציג את עצמך

<עמית אשכנזי: היועץ המשפטי של מערך הסייבר במשרד ראש הממשלה.

<עמית אשכנזי: אדוני, החוק שחוקקתם בעצם נועד לעשות מהלך של משלוח מסמכים בדרך דיגיטלית.

<עמית אשכנזי: במהלך החקיקה שלו למעשה ברירת המחדל שנקבעה היא שככלל דברים צריכים לצאת ממערכות דיגיטליות ולהישלח באופן דיגיטלי, במקרה הזה חשבוניות.

<עמית אשכנזי: זה משקף מגמה שהוועדה הזאת דנה בה בהקשרים אחרים של חיוב בחקיקה של דיגיטציה, מה שבדרך כלל נעשה בהוראות מינהל או בחקיקת משנה.

<עמית אשכנזי: משכך, התברר לנו שהמחוקק חוקק ואמר את דברו, הרי שרצינו לוודא שבדומה לאיים שקשורים במידע שהממונה על הביטחון במערכת הביטחון מופקד עליו שנכנס לחוק, למעשה יש יבשות יותר משמעותיות מבחינת כל הרשות המבצעת והממשלה שעשויות להיות בהן תכולה למידע מסווג או למידע בעל רגישות להגנת הסייבר.

<עמית אשכנזי: כאן רצינו לוודא שגם הדבר הזה יוכל להיות מוחרג.

<עמית אשכנזי: זה הדיון הקודם שהיינו בו.

<עמית אשכנזי: במסגרת עבודת המטה לפני שבאנו לוועדה, וידאנו את הדברים עם כלל גורמי המקצוע וכך באנו לוועדה מוסכמים והצגנו את הדברים.

<עמית אשכנזי: לאחר מכן התברר כי מחלקת נוסח החוק במשרד המשפטים - - -

אורי מקלב: רגע.

אורי מקלב: אז מה החלטנו?

<עמית אשכנזי: החלטנו שראש הרשות הלאומית להגנת הסייבר יקבע הנחיות לאחר שהשתכנע לגבי סוגי עסקאות שאין לבצע לגביהם עסקאות דיגיטליות.

<עמית אשכנזי: זה למעשה כשאנחנו מסתכלים על ממעוף הציפור על תהליך הרכש, אנחנו רואים שתהליך הרכש תמיד עובר דרך ועדת מכרזים כזו או אחרת.

<עמית אשכנזי: גם היום ועדת המכרזים, יש לה סמכות מכוח חוק חובת מכרזים, תקנות חובת מכרזים, הנחיות החשב הכללי לקבוע שעסקאות מסוימות הן בעלות רגישות ולא מתנהלות בדרך ממוחשבת.

<עמית אשכנזי: זאת סמכות שיש להם באופן כללי.

<עמית אשכנזי: אנחנו בסך הכול רצינו להתאים.

אורי מקלב: זה מתוך החוק שלנו?

<עמית אשכנזי: לא.

<עמית אשכנזי: חוק חובת מכרזים.

<עמית אשכנזי: המסגרת שחלה עליהם.

<עמית אשכנזי: החוק הזה נועד להתלבש לתוך שרשרת אחת.

אורי מקלב: תהיה אתי.

אורי מקלב: אני לא משפטן.

אורי מקלב: החוק שאנחנו חוקקנו בנוסח הראשון, לא קשור לרשות הסייבר, תוכל ועדת מכרזים כזו או אחרת להחריג שלא יצטרכו להגיש בצורה דיגיטלית?

<עמית אשכנזי: חס וחלילה.

אורי מקלב: לא תוכל.

<עמית אשכנזי: לא תוכל, נכון, למעט סוגי עסקאות שאתם קבעתם בתוספת.

<עמית אשכנזי: ברקע החוק שלך הנחה מסוימת שאומרת שיש לי רשות מינהלית שנקראת ועדת מכרזים שהיא זו שמפעילה את תהליך הרכש.

<עמית אשכנזי: מה שרצינו לעשות בחוק החשבוניות או בחריג לחוק החשבוניות זה פשוט להתאים את החריג, נקרא לו שיקולי הגנת סייבר, למסלול הרגיל של החיים כך שלא יצא שיש לנו סתירה בין הוראות המינהל לגבי מה סודי או מה רגיש לבין החוק שבעצם באבחה אחת, כך קבעתם את זה, כברירת מחדל הופך את הכול למעט הדברים שנקבעו.

<עמית אשכנזי: בשיח עם מחלקת נוסח החוק במשרד המשפטים, שלצערי לא הושלם בגלל הלחץ של הצו להיכנס לתוקף – כי אני ביקשתי לקיים דיון בדרג יותר בכיר אבל זה לא הסתייע ומשרד האוצר רצה להשלים את המלאכה – הסכמנו לחלק את זה לשני מקטעי סמכות.

<עמית אשכנזי: מה הם שני מקטעי הסמכות?

<עמית אשכנזי: החריג שבפניך מדבר על בעל הסמכות היום שהוא ועדת המכרזים.

<עמית אשכנזי: קרי, ועדת המכרזים בבואה היום לשקול הם יש רגישות של הגנת סייבר, היא תבחן.

<עמית אשכנזי: אם היא תחליט שיש שיקולים של הגנת סייבר, למשל בגלל רגישות של סוג העסקה או היבטים אחרים, היא תוסמך לבטא את זה גם לנייר החשבונית.

<עמית אשכנזי: מאחור יש לנו סיכום מינהלי שיבוא לידי ביטוי במכתב שאנחנו נוציא בקרוב לחשב הכללי, כנראה היום, שכבר מבטא מה המשמעות של שיקולי הגנת סייבר בהקשר הזה.

<עמית אשכנזי: אז החשב הכללי, מכוח הסמכות הכללית שלו להנחות את ועדות המכרזים, יממש את העיקרון שהיה מוסכם גם עליך וגם על חבר הכנסת לוי, שמדבר על כך שאם משיקולי הגנת הסייבר יש הצדקה לחריג החשבוניות, או אז ניתן יהיה לא לשלוח בדרך ממוחשבת.

<עמית אשכנזי: בסופו של דבר נוצרה לנו כאן איזושהי תסבוכת משפטית שנובעת משיטת ההסמכה של החוק.

<עמית אשכנזי: אני חושב שאפשר היה לפתור את זה אחרת.

<עמית אשכנזי: אני עוד מקווה לשכנע את עמיתיי במשרד המשפטים שאפשר אחרת אבל מהותית אנחנו בעצם פותרים כאן את הבעיה בכך שאין ספק שלוועדת מכרזים יש סמכות ואנחנו רק מחברים את זה לסמכות שממילא יש לוועדת מכרזים בנושא הזה.

<עמית אשכנזי: אני לא חושב שבאיזשהו שלב הייתה כוונה שראש הרשות הלאומית להגנת הסייבר יאשר עסקאות פרטנית כך או אחרת.

<עמית אשכנזי: הכוונה הייתה לחלוטין בעולם ההנחיה.

<עמית אשכנזי: אני אסיים בהערה אחרונה אדוני שמתקשרת גם לדיון שעשינו כאן

<עמית אשכנזי: השבוע - עם חבר הכנסת ביטן - ואולי עוד נחזור אליו.

<עמית אשכנזי: כל עוד אנחנו חיים בתוך עולם שלא מגיע לדרג של חקיקה, אנחנו בתוך החלטות הממשלה והסמכויות, יודעים מה לעשות.

<עמית אשכנזי: אבל ברגע שהמחוקק משיקוליו הוא רוצה לקבע דברים מסוימים בחקיקה, אנחנו חייבים לוודא שהתמונה שלמה כי חוק הוא דבר יציב שנשאר לאורך זמן והוא לא הנחיית מינהל.

<עמית אשכנזי: זאת הסיבה שעכשיו אנחנו מוסיפים את היבטי הסייבר בכל החקיקות שהוועדה הזאת מקדמת.

<עמית אשכנזי: היום לחוקק דברים שמחייבים שימוש בטכנולוגיה בלי לבטא בתוכם את סיכוני הסייבר, זאת כבר חקיקה שבעינינו לא שלמה.

אורי מקלב: מבחינה פרקטית, סתם כדי ללמוד.

אורי מקלב: אתם חושבים שההנחיות מכסות את הדרישות שלכם.

<עמית אשכנזי: כן.

אורי מקלב: יש לכם היום סמכות להורות לוועדת מכרזים או לא?

אורי מקלב: לחשב יש לכם הוראות או רק המלצות?

<עמית אשכנזי: כאן יש נקודה שהיא נקודה שצריך לחדד אותה.

<עמית אשכנזי: מכוח החלטת הממשלה 2443 אנחנו הגורם המקצועי ואנחנו מנחים את משרדי הממשלה.

<עמית אשכנזי: לכן במובן הזה ההנחיה שלנו היא הנחיה.

אורי מקלב: אז גם הנחיה לחשב.

<עמית אשכנזי: נכון.

<עמית אשכנזי: אבל כאן העליתם את הדברים בחוק ולכן הייתי חייב לוודא שלא תהיה לי סתירה בין החוק לבין החלטות הממשלה.

אורי מקלב: זה חייב את החשב להנחות את ועדת המכרזים.

אורי מקלב: זה סיבובי.

אורי מקלב: זאת אומרת, לא מגיע ישירות אלא אתם מנחים את החשב והחשב מנחה את הוועדה.

<עמית אשכנזי: אני עדיין גורס שהחוק, ודי חקיקה עתידית יכולה לעשות את הדרך במישרין אבל נקלענו כאן לשיח של הסמכות ולכן עזבנו את זה.

<עמית אשכנזי: ודאי שאם היינו באים בזמן שחוקקתם את החוק ולא בחקיקת המשנה הזאת, הדברים היו פשוטים.

<עמית אשכנזי: דבר נוסף שאני רוצה לחדד.

<עמית אשכנזי: אנחנו לא עוסקים בחקיקות משנה מהסוג של תקנות ולא הייתה לנו כוונה שראש הרשות יוציא תקנות.

<עמית אשכנזי: חס וחלילה.

<עמית אשכנזי: זאת נחלתם של שרים.

<עמית אשכנזי: הביטוי הנכון הוא הנחיות מקצועיות שעוסקות בהגנת הסייבר.

<עמית אשכנזי: אנחנו לא קובעים נורמות התנהגות ברמה של תקנות ולא הייתה כוונה כזאת.

<עמית אשכנזי: אני נכנסתי באיחור אבל שמעתי שהדברים נאמרים.

<עמית אשכנזי: שרים מתקינים תקנות, אנחנו מוציאים הנחיות מקצועיות כשם שהחשב הכללי מוציא בגזרה שלו, בחשבונאות הממשלתית וברכש.

אורי מקלב: תודה רבה.

אורי מקלב: אייל, אתה רוצה להתייחס?

<אייל לב ארי: אחרי משרד המשפטים.

אורי מקלב: את רוצה להוסיף?

<ענת אסיף גיל: לא.

<ענת אסיף גיל: אין לי מה להוסיף.

אורי מקלב: בשבוע הבא יש לכם פגישה בעניין?

<ענת אסיף גיל: התבטלה.

אורי מקלב: היועץ המשפטי של הוועדה, אייל לב ארי.

<אייל לב ארי: שאלה והערה.

<אייל לב ארי: האם בעצם בעקבות החלטה של המשנה, אם תתקבל דווקא דעתו של עמית, יהיה צורך לבוא שוב לוועדה?

<אייל לב ארי: לכאורה הנושא בעצם נפתר בתיקון הזה, אבל אם תהיה הכרעה שתקבל את העמדה של עמית, של רשות הסייבר, האם אנחנו נחזור בחזרה לנוסח שהוועדה אישרה או לנוסח מאוד דומה לו?

<אייל לב ארי: אם לא נכתוב הוראות, נכתוב הנחיות.

אורי מקלב: אני יכול לקבל החלטה שאם תתקבל החלטה, נחזור להחלטה הראשונה שלנו?

<אייל לב ארי: לא.

<אייל לב ארי: יצטרכו להגיע עם צו חדש.

<עמית אשכנזי: אני מודה לאדוני ולעמיתיי.

<עמית אשכנזי: אמנם הנושא חשוב אבל אנחנו נצטרך באותה ישיבה גם לקבל החלטה האם אנחנו נטריח שוב את הוועדה לדבר הזה או שנזכור את זה לעצמנו לפעם הבאה.

אורי מקלב: אתם יכולים לבקש החלטה מהוועדה.

<עמית אשכנזי: כן.

<עמית אשכנזי: לבקש להטריח את הוועדה שוב לדבר הזה.

<עמית אשכנזי: אני לא רוצה לפתוח את זה כאן.

אורי מקלב: אני שאלתי אם אפשר לקבל החלטה מותנית.

<עמית אשכנזי: נשמח.

<עמית אשכנזי: אם זה אפשרי, נשמח.

אורי מקלב: לכן אני שואל.

אורי מקלב: זאת החלטה שכבר הייתה.

אורי מקלב: אמרתי בתחילת הדברים, לא היית, שבמקרה הזה אנחנו מקבלים את זה באהבה.

אורי מקלב: אני רוצה שלא יהיה חסם.

אורי מקלב: כאן זה מסמך של חשבונית ואלה דברים קטנים.

אורי מקלב: אני מרגיש שבמשרדים ממשלתיים נמנעים כי הם לא יודעים את ההשלכות.

אורי מקלב: אני לא יכול לכפות הכול מראש ואז אנחנו רוצים לצמצם ולקבל את זה בצורה מצומצמת ואני רוצה את זה בצורה רחבה.

אורי מקלב: זה שאני נותן את האפשרות לבוא ולשנות בצורה כזאת, אני נותן את הגמישות כדי שתהיה נכונות יותר.

אורי מקלב: הנושאים האלה, אני אומר לכם שאם לא הייתה חקיקה בעניין הזה, החוק הזה לא היה כי יש קשיים.

אורי מקלב: גם אנחנו נבהלים מהקשיים ואני מודה שיש קשיים.

אורי מקלב: לעבור תהליך כזה בחקיקה ולא בנוהל, זה תהליך קשה מאוד.

אורי מקלב: זה מחייב מאוד והוא צריך לתת מענה לאלפי מקרים ואלפי סיטואציות.

אורי מקלב: יכולה להיות שלוחה של גוף ציבורי שפועל באיזה מקום באיזו ראייה.

אורי מקלב: מקור החוק זרק את הכול, על הכול, וכולם חייבים.

<עמית אשכנזי: אני יכול להגיד לאדוני, מתוך הפרספקטיבה שלי בשנים האחרונות בוועדה הזאת, ואני מרשה לעצמי להגיד את זה כיוון שאנחנו כאן בפורום יחסית קטן, שהמגמה הזאת שחברי הכנסת מבקשים - - -

<קריאה: כל הציבור צופה בנו.

אורי מקלב: כן.

אורי מקלב: זה רק נראה קטן.

<עמית אשכנזי: אני חושב שאנחנו באמת צריכים להתמודד עם זה.

<עמית אשכנזי: זאת לא עמדת הממשלה בהכרח ברוב הפעמים, אבל אם חברי הכנסת רוצים לחייב יותר דיגיטציה, אתם חברי הכנסת אבל זה מחייב את המחוקק בהקשר הזה, כמו שאתה אומר, גם לבנות את הדברים במונחי שסתום וגם להיות גמיש.

אורי מקלב: כשלא היית אמרת שעל כל הדברים האלה, נוספה לנו רשות הסייבר שבאה ברגע האחרון.

<עמית אשכנזי: אני רואה את עצמי כתשתיתי יותר.

אורי מקלב: בסדר גמור.

אורי מקלב: אנחנו מקבלים את זה.

אורי מקלב: אנחנו יודעים כמה חשיבות יש לזה.

אורי מקלב: בהנחיות כלליות שלכם אתם יכולים להגיע לכך שכל ועדת מכרזים תדע להתחבר?

<עמית אשכנזי: כן.

<עמית אשכנזי: אנחנו יכולים.

<עמית אשכנזי: יש לנו כבר טיוטה.

<עמית אשכנזי: וידאתי עם גורמי המקצוע שאנחנו יודעים להוציא טיוטה כזאת בלוח זמנים מהיר.

<עמית אשכנזי: לטיוטה הזאת יש שתי שכבת בגדול כאשר השכבה הראשונה מצביעה על הדברים היותר מסוכנים ורגישים, והדבר השני הוא איך לאבטח את המערכת וזה חלק מהעבודה הכללית שלנו.

אורי מקלב: זה הכול בהנחיה שיכולים לכבד במערכת או להיכנס דרך זה למערכת?

<עמית אשכנזי: חלק מהדברים גם לא לעשות מראש.

אורי מקלב: אם זה דיגיטלי, זה יכול להיכנס למערכות ומשם זה יכול להמשיך הלאה.

<עמית אשכנזי: בדיוק.

<עמית אשכנזי: שוב, נדרשת כאן הרמוניה חקיקתית כי אם דיני המכרזים מאפשרים לוועדת המכרזים משיקולי רגישות לא לייצר בכלל את העסקה במערכת ממוחשבת, כשבא המחוקק וכופה פתאום על תהליך שהוא לא ממוחשב להיות בחשבונית ממוחשבת - - -

אורי מקלב: החוק גובר.

<עמית אשכנזי: כן.

<עמית אשכנזי: לכן רצינו לייצר את ההתאמה.

<אייל לב ארי: אני רוצה להעיר הערה ואני אומר את זה כהערה כללית ולא כעמדה כי זה עניין שהוא עכשיו בתוך הממשלה וזאת שאלה בפני עצמה.

<אייל לב ארי: מה מעמדה של אותה חקיקת משנה שעלתה כאן, האם היא יכולה לבוא ולעשות מעין אצילה.

<אייל לב ארי: האם זאת בעצם אצילה במובן של חוק יסוד: הממשלה או לא.

<אייל לב ארי: אני אומר את זה באמת בזהירות.

<אייל לב ארי: לדעתי זאת לא בדיוק האצילה אליה אולי חוק היסוד כיוון.

<אייל לב ארי: חוק היסוד כיוון לאצילה, נקרא לה ישירה ולא אצילה דרך צו שבא לתקן דבר חקיקה ראשי של הכנסת שעוד עובר לאישור מפורש של ועדה של הכנסת.

<אייל לב ארי: אני לא בטוח לגבי זה, אבל זה באמת בתחום החלטתה של המשנה ליועץ המשפטי לממשלה.

<אייל לב ארי: זאת שאלתה שעלתה תוך כדי הצגת הדברים.

<עמית אשכנזי: אני רציתי לדחות קצת כדי שנוכל למצות, אבל לא הסתייע.

אורי מקלב: יש לך עד ה-1 ביולי.

<ענת אסיף גיל: ה-2 ביולי.

<אייל לב ארי: זאת בטח לא עמדה שלי.

אורי מקלב: אני רוצה להבין לפני שאנחנו מאשרים את זה.

אורי מקלב: ועדת הבחירות קשורה לעניין הזה?

אורי מקלב: ראיתי שהוצאתם הנחיה.

אורי מקלב: ועדת הבחירות היא גוף שמונחה על ידי רשות הסייבר?

<עמית אשכנזי: ועדת הבחירות היא כמו הכנסת.

<עמית אשכנזי: לא יכולה להיכנס תחת הנחיה כמו כל גוף אחר.

<עמית אשכנזי: יש אתה הבנות ושיתופי פעולה אבל זאת אמירה מאוד משמעותית של הריבונות שלהם על עצמם כמו שאנחנו עובדים בהקשרים אחרים.

אורי מקלב: אני רואה שבהתחלה הייתה התנגדות חריפה, אבל העניין גבר על הרצון שלהם להיות מנותקים ורק לגבי החלטות שלהם.

אורי מקלב: אני שמח.

אורי מקלב: אנחנו חששנו מהעניין הזה.

אורי מקלב: אני אומר את זה בדרך אגב.

אורי מקלב: בסוף השבוע התפרסמו הודעות בעניין הזה.

<גליה ימין: יש לי שלוש הערות.

<גליה ימין: האחת, לגבי השאלה אם האישור כאן יהיה מותנה או לא.

<גליה ימין: כרגע הישיבה אצל דנה זילבר התבטלה ואני רק רוצה לוודא שאנחנו לא נהיה תלויים בזה.

<גליה ימין: כלומר, שאנחנו כרגע פועלים כאיל זה קיים.

<גליה ימין: אנחנו נפעל להוציא את הוראת תק"ם, להיכנס לתוקף, יהיה או לא יהיה, זה לא משהו שעוצר אותנו.

אורי מקלב: נכון.

אורי מקלב: זה חד משמעית.

אורי מקלב: אנחנו מקבלים עכשיו החלטה סופית.

אורי מקלב: אני מבין שגם יש התנגדות להתנות את זה.

אורי מקלב: אנחנו מקבלים החלטה מוחלטת.

אורי מקלב: יש לנו החלטה מוחלטת.

אורי מקלב: נעשה על זה הצבעה ונחליט מה שנחליט.

<גליה ימין: דבר שני, לגבי התחילה של הצו.

<גליה ימין: ה-2 ביולי.

<אייל לב ארי: זה רטרואקטיבי?

<גליה ימין: לא.

<גליה ימין: אני מציעה לדחות, אם אפשר, לשלושים ימים, מיום הפרסום של הצו כי באמת בסופו של דבר אנחנו נדרשים לכמה ימים כן להוציא את הוראת התק"ם ובכל אופן אלה הנחיות שלהם שצריך להוציא את זה לפועל.

אורי מקלב: אין בעיה.

<גליה ימין: בטח יהיו דין ודברים בין הגורמים.

<ענת אסיף גיל: מה נכנס לתוקף ב-2 ליולי, החוק?

<ענת אסיף גיל: הוראת החוק?

<אייל לב ארי: לא.

<אייל לב ארי: ההחרגות.

<גליה ימין: הצו לכשעצמו מפעיל את החובה.

<גליה ימין: דבר שלישי.

<גליה ימין: חשוב לנו להדגיש לגבי אופן העבודה שעכשיו עומדת בפנינו של החשב הכללי עם רשות הסייבר שבאמת בסופו של דבר הסמכות להוציא את הוראת התק"ם היא של החשב הכללי שהוא זה שמוסמך להנחות את ועדות המכרזים.

<גליה ימין: כמובן שהגורם המקצועי בענייננו היא רשות הסייבר והיא זאת שתיתן את ההנחיות, אבל שיקול הדעת כאן קיים והחשב הכללי הוא זה שמוציא את ההנחיות כמובן בהתייעצות מלאה ובתיאום.

<עמית אשכנזי: הוא גם יהיה אחראי.

<עמית אשכנזי: אני ממש לא מבין למה את נכנסת לדיון הזה כאן.

<עמית אשכנזי: זה דיון של הממשלה.

<עמית אשכנזי: למה את מערבת כאן את הכנסת?

<עמית אשכנזי: אם החשב הכללי יקבל הנחיות מרשות הסייבר ויחליט ששיקול הדעת שלו גובר על שיקול הדעת המקצועי של רשות הסייבר, את צודקת, הוא יכול לא להוציא את ההנחיות.

<גליה ימין: אני מבהירה את זה לפרוטוקול.

<גליה ימין: אין שום בעיה עם זה.

אורי מקלב: לא ניכנס לוויכוח הזה.

אורי מקלב: אני נותן לה את הזכות לומר את הדברים.

אורי מקלב: אם אתה רוצה, תגיד אתה את הדברים.

אורי מקלב: אני לא נכנס לזה.

אורי מקלב: זה פשוט מיותר.

אורי מקלב: זה גם סימפטום של התחלות אבל זה לא קשור כאן לוועדה.

אורי מקלב: אני מציע שנקריא את הנוסח.

<גליה ימין: צו עסקאות גופים ציבוריים (שינוי התוספת לחוק), התשע"ז-2017

<אייל לב ארי: לא צריך להיות (תיקון)?

<גליה ימין: כן.

<גליה ימין: אם כן, צו עסקאות גופים ציבוריים (שינוי התוספת לחוק) (תיקון), התשע"ז-2017 בתוקף סמכותי לפי סעיף 2ג(ג)(2) לחוק עסקאות גופים ציבוריים, התשל"ו-1976 (להלן – החוק) ובאישור ועדת המדע והטכנולוגיה של הכנסת לפי סעיף 2ג(ג)(5) לחוק, אני מצווה לאמור: תיקון התוספת במקום פרט 8 לתוספת לחוק יבוא: "8.

<גליה ימין: עסקה שוועדת המכרזים שהחליטה על ההתקשרות לביצועה השתכנעה כי אין להעביר לגביה מסמך בדרך דיגיטלית, משיקולי הגנת הסייבר.

<גליה ימין: לעניין זה, "ועדת מכרזים" – ועדת מכרזים שמונתה לפי תקנה 8 לתקנות חובת המכרזים, התשנ"ג-1993".

<אייל לב ארי: אתם רוצים לומר לעניין זה או בפרט זה?

<אייל לב ארי: אני הייתי מעדיף בפרט זה.

<גליה ימין: בסדר.

<אייל לב ארי: סעיף התחילה.

<אייל לב ארי: שלושים ימים מיום פרסומו.

<גליה ימין: היה כאמור בסעיף 4 לחוק עסקאות גופים ציבוריים (תיקון מס' 10ׂ) והוראת שעה התשע"ו-2017, תחילתו של צו זה שלושים ימים מיום פרסומו.

<גליה ימין: למעט העסקאות של משרדי הממשלה המפורטות מטה שמועד תחילת החוק לגביהן יהיה.

<אייל לב ארי: למה צריך את כל הסיפור הזה?

<אייל לב ארי: זה צו נפרד.

<אייל לב ארי: למה אני צריך את כל זה?

<גליה ימין: כי אני מתקנת.

<גליה ימין: לא פרסמנו ברשומות את הצו הקודם.

<גליה ימין: אנחנו עכשיו למעשה לא פרסמנו את הצו ברשומות ואנחנו מכניסים את זה לתוקף ועכשיו אני רוצה להחתים את השר על נוסח שאני כבר מטמיעה בו את השינויים שמתקבלים כאן.

<אייל לב ארי: זה לא הרושם שאני קיבלתי.

<אייל לב ארי: הרושם שאני קיבלתי הוא שהצו הקודם הועבר לפרסום.

<גליה ימין: הוא הועבר לפרסום ומשרד המשפטים התנגד.

<אייל לב ארי: וזה מתקן אותו.

<אייל לב ארי: טוב.

<אייל לב ארי: תעבירי לנו את הנוסח שהקראת עכשיו כי כשאת אמרת שאלה שלושים ימים, אני אמרתי שלושים ימים מיום פרסומו כי הבנתי שבעצם הצו הקודם נשלח לפרסום וזה מהווה תיקון.

<אייל לב ארי: עכשיו את אומרת שהוא מתגבר על סעיפי התחילה הקודמים.

<גליה ימין: כן.

<אייל לב ארי: אם כך, מתי התחילה שלו?

<גליה ימין: התחילה של הצו הנוכחי?

<גליה ימין: אני רוצה לקחת את הצו שאושר בוועדה בדיון הקודם, להטמיע בו את השינויים שמתקבלים בדיון כאן.

<גליה ימין: זה בתיאום עם מחלקת הנסחות במשרד המשפטים.

<גליה ימין: להטמיע בו ואז אני מחתימה את השר מחדש ומפרסמת את זה ברשומות.

<ענת אסיף גיל: צריך להקריא את כל הסעיף.

<אייל לב ארי: זה הסיבוך כאן.

<אייל לב ארי: דרך המלך הייתה באמת, סליחה אדוני, נכנסים לפרוטוקול דברים שהיו כאן במסגרת נקרא לזה, סליחה על הביטוי, שיח פקידים.

<אייל לב ארי: מבחינת שאלות של טכניקה, של האם בעצם מפרסמים או לא מפרסמים ומביאים את כל הצו כמו שענת אמרה, מביאים מחדש עם הנוסח, או בעצם מפרסמים ומביאים תיקון.

<אייל לב ארי: עכשיו לפי איך שאני קולט זה איזה סוג של שעטנז.

<אייל לב ארי: אני לא יודע.

אורי מקלב: אני יכול לקבל החלטה עקרונית בנוסח שתקבלו אותו או שצריך להקריא עכשיו את הנוסח הראשון?

<גליה ימין: אין בעיה להקריא את הנוסח הראשון.

<גליה ימין: יש לנו אותו.

<אייל לב ארי: הנוסח הראשון כבר לא בפני הוועדה כי היא בעצם אישרה.

<אייל לב ארי: מה שבפני הוועדה כרגע זה הצו.

<גליה ימין: לכאורה אתה ביקשת לעשות את זה בדרך כזאת שלא לפרסם בהתחלה.

<אייל לב ארי: בהתחלה אמרתי שלא תפרסמו אלא תביאו את כל הצו כי אני סברתי שכבר הפרסום והתיקון זה סוג של הבניה של החקיקה.

<אייל לב ארי: בחר היועץ המשפטי של משרד האוצר, לפי מה שהבנתי ממך, לשלוח לפרסום ולהביא תיקון, שזה דבר שנראה לי בהחלט במתחם הסבירות של החלטה של היועץ המשפטי של משרד האוצר.

<אייל לב ארי: עכשיו יש לנו משהו שהוא דרך שלישית שהוחלט, אינני יודע, לא לפרסם את הצו שהוועדה אישרה, לעשות עכשיו תיקון לצו שלא פורסם ולהגיש עליו את התיקונים.

<אייל לב ארי: אני לא יכול לומר שאני לא מכיר טכניקה כזאת אבל היא טכניקה שהיא מאוד חריגה בשימוש שלה.

<אייל לב ארי: אני יכול להציע אולי דרך רביעית שאולי ענת הציעה, לתקן את הצו הזה, להכניס בו בעצם את כל התיקונים שהוועדה אישרה.

<אייל לב ארי: בעצם להגיע בחזרה למה שאמרתי לכם מלכתחילה, להביא את הצו מהתחלה.

אורי מקלב: אני רוצה להבין.

אורי מקלב: אני הדיוט לעומת כל המלומדים שיושבים כאן.

אורי מקלב: אם אנחנו מקריאים ומאשרים את הצו בנוסח הזה, ואומרים שהנוסח הזה אמור להשתלב עם מה שכבר היה, אנחנו אומרים לפרוטוקול, זה לא מספק אותי שמה שיהיה, התוצר הסופי, גם אם זה לא לפני כרגע, אבל אישרתי את הנוסח הקודם.

אורי מקלב: אני מאשר את הנוסח הזה כמו הוא ואני גם אומר שזה לא עומד בפני עצמו אלא זה אמור להיכנס בתוך הצו.

אורי מקלב: אז בסופו של דבר יתפרסם צו שאתם מנסחים אותו.

אורי מקלב: האם זה סותר?

אורי מקלב: אני מבין שזה חריג ושעל פי רוב מביאים נוסח שנמצא בפני הוועדה.

<אייל לב ארי: יש לי הצעה אחרת והיא לשיקולכם.

<אייל לב ארי: יישלח הצו המקורי שהוועדה אישרה לפרסום והתחילה כאן תהיה ביום תחילתו של הצו הראשון.

<אייל לב ארי: אז התיקון יתלבש על הצו.

<גליה ימין: אתה בעצם מבקש לחזור אחורה, לחזור למצב שאנחנו מפרסמים את מה שאושר ועכשיו זה רק התיקון.

<אייל לב ארי: אני חושב שזה יהיה נכון.

<אייל לב ארי: יתפרסמו שני צווים.

<אייל לב ארי: צו ראשון שתחילתו הייתה ב-2 ביולי וצו שני שבע

<אייל לב ארי: צם תחילתו גם מתלבשת על ה-2 ביולי ומתקנת את פרט 8.

אורי מקלב: יהיו שני נוסחים.

<גליה ימין: בהצעה שלך למעשה התיקון החדש של פרט 8 חל ברגע זה.

<אייל לב ארי: לא.

<גליה ימין: מהפרסום.

<גליה ימין: החשש שלי הוא להחיל את פרט 8 בלי שיש לי את הוראת התק"ם מוכנה.

<גליה ימין: לכן אני שואלת.

<גליה ימין: ברגע שאני לא דוחה את התחילה עכשיו, אם אני לא נכנסת לאיזושהי תקלה.

<אייל לב ארי: אפשר לעשות דבר אחר.

<גליה ימין: האם אפשר להקריא את הנוסח של הצו, מה שלא מונח.

<אייל לב ארי: לא רק לא מונח.

<אייל לב ארי: אני חושבת שגם הוועדה, מבחינת המוזמנים, למוזמנים הספציפיים לא כלל המוזמנים שאז הוזמנו, שזה היה גם בין היתר משרד הבריאות.

<גליה ימין: בסדר.

<גליה ימין: אין שינוי.

אורי מקלב: למה שלא זה יפורסם וזה יפורסם כך שיהיו שני נוסחים והתאריך יהיה מקביל?

אורי מקלב: אתה כותב שהתאריך הזה יהיה יחד.

<אייל לב ארי: אני יכול להגיד שבסופו של דבר העיתוי – אני אומר מהניסיון הדל שלי ואם אני טועה, תקנו אותי ואני מתנצל מראש אם אני טועה – של הפרסום של הצווים הוא גם לפעמים תלוי רצון וצורך של משרד זה או אחר.

<אייל לב ארי: מצד אחד יש את התאריך שנקבע בחוק, אני חושב שזה עד סוף דצמבר 2016 והגיע קצת יותר מאוחר.

<אייל לב ארי: גם הייתה שחיקה מבחינת תאריך תחילה.

<אייל לב ארי: מבחינת פרסומים של הצו, יש כאן שחיקה, גם של המשרד ובעיתוי הפרסום.

<אייל לב ארי: היכולת לבוא בדין ודברים שלכם עם חקיקת משנה ואחר כך עם פרסום ברשומות, לדעתי הוא בידיים שלכם.

<אייל לב ארי: יכול להיות בהחלט מצב שאפשר לבוא ולהגיד שאנחנו קובעים לפרסום ביום שכבר יש הוראת תק"ם.

<גליה ימין: למעשה אתה אומר שאתה רוצה שנפרסם אבל שהפרסום ברשומות, לבדוק שהוא יתבצע באותו מועד.

<אייל לב ארי: כן.

<אייל לב ארי: זאת אפשרות.

<ענת אסיף גיל: ובחתימה.

<ענת אסיף גיל: ברגע שהשר חותם, אי אפשר להגיד למחלקת נסחות במשרד המשפטים.

<ענת אסיף גיל: אני קצת נזהרת במה שאני אומרת כי נכנסתי לתהליך הזה באיחור ומזווית מאוד מסוימת.

<ענת אסיף גיל: לי היה נראה נכון שצריך להביא לכאן את הצו השלם ואותו לאשר ואותו לפרסם.

<ענת אסיף גיל: ההצעה שלך לפרסם את הצו הקודם ומיד עליו לפרסם את התיקון, אם אני מבינה נכון, אומרת לפרסם משהו שיש בו פרט שכרגע העמדה של ייעוץ וחקיקה היא שהוא אולטרה וירס.

<ענת אסיף גיל: זאת בעיה לפרסם את זה כך לגבי הפרט שנוגע לסוגי העסקאות.

<ענת אסיף גיל: אם אפשר לעשות אופציה שהוועדה מאשרת תיקון לצו שכבר הובא כפי היושב ראש הציע...

<עמית אשכנזי: אולי כדי להניח את דעתכם, התחולה של החלקים הראשונים תהיה מה שהוועדה אישרה ורק לסעיף הזה תהיה תחולה אחרת.

<עמית אשכנזי: הדחייה הזאת מאפשרת לבדוק אם בכלל צריך לתקן את אותו פרט 8, לו היו חבריי במשרד המשפטים מסכימים אבל הם לא מסכימים.

אורי מקלב: מילות סיכום, כדי שנדע על מה אנחנו מצביעים.

אורי מקלב: לגבי הנוסח, הבנתי.

<אייל לב ארי: מבחינת ההתאמות, אנחנו עושים בין התחילה והתחולה של הצו הזה ביחס לצו הראשון.

אורי מקלב: אנחנו מודיעים לפרוטוקול שבהחלט זה צו שאמור להתלבש על הצו.

<אייל לב ארי: יהיה אמור להתלבש על הצו ולתקן צו שטרם פורסם.

אורי מקלב: עם כל הפשטות, עושים משהו חדשני.

<גליה ימין: אני רוצה לוודא שהבנתי את ההחלטה.

אורי מקלב: אנחנו מאשרים את הנוסח כמו שהוא ולא משנים שום דבר.

אורי מקלב: התאריכים, אתם תתאימו את זה לעניינים שלכם.

אורי מקלב: אנחנו מודיעים שהנוסח הזה הוא נוסח שאמור להיות מותאם, מולבש, איך שתקראו לזה, לנוסח שכבר אישרנו.

אורי מקלב: זה לא עומד רק בפני עצמו אלא זה אמור להיות.

<גליה ימין: מה שהצעת.

אורי מקלב: כן.

אורי מקלב: את התאריכים, אתם תעשו.

<קריאה: התאריכים ישקפו את הדברים.

אורי מקלב: כן.

<יוסי אוחנה: מרכז השלטון המקומי.

<יוסי אוחנה: הנוסח שהוועדה פרסמה מונח בפני והנוסח שנציגת האוצר הקריאה, יש בו שינוי שלא ראיתי.

<יוסי אוחנה: בסיפא כתוב שמדובר על מכרזים מכוח סעיף 8 לחוק חובת מכרזים.

<יוסי אוחנה: רשויות מקומיות, חוק חובת מכרזים לא חל עליהן.

<יוסי אוחנה: חלות תקנות מכרזים שהתקין שר הפנים מכוח פקודת העיריות.

<יוסי אוחנה: לכאורה הוראות המכרזים אצלנו לא יכולות לומר שהן חוסות תחת התקנה הזאת.

<יוסי אוחנה: אילו ידענו על הדיון לפני כן, היינו מעבירים אליכם פנייה כתובה אבל יש לנו נוסח שפורסם על ידי הוועדה והסיפא הזאת שהיא הקריאה מכוח סעיף 8 לחוק חובת המכרזים לא הייתה בו.

<יוסי אוחנה: אם אתה מצמצם את זה לחוק חובת מכרזים, הוא לא חל.

<עמית אשכנזי: ואין לכם התנגדות.

<אייל לב ארי: אי אפשר עכשיו לשנות.

<אייל לב ארי: הוראות כאמור לעניין זה, לעניין רשות מקומית או חברה עירונית ייקבעו על ידי שר הפנים.

<אייל לב ארי: אם אנחנו נוסיף עכשיו כאן את ההערה של נציג מרכז השלטון המקומי, אנחנו צריכים כאן את הסכמת שר הפנים ואין לנו אותה.

<גליה ימין: הם כרגע לא בתחולה של הצו.

<גליה ימין: התחולה של הצו כרגע, הנוכחי, היא בין המדינה.

<גליה ימין: גוף מתוקצב, לא הבאנו את הצו.

<גליה ימין: הצו הזה לא חל על גוף מתוקצב.

<גליה ימין: יגיע צו אחר על גוף מתוקצב.

<גליה ימין: אין כאן תחולה לגביהם ברגע זה.

אורי מקלב: לא על רשויות מקומיות ולא על שום גוף מתוקצב.

<גליה ימין: לא.

<עמית אשכנזי: הקדמת את זמנך.

<יוסי אוחנה: אני הבאתי את זה לידיעת

<יוסי אוחנה: כם בבחינת לא תיתן מכשול.

<יוסי אוחנה: בכל אופן, אני צריך את ההגנה הזאת.

<גליה ימין: הצו הבא שייכנס.

<גליה ימין: אתה לא נכנס.

אורי מקלב: אם היינו רוצים להכניס את זה, היינו צריכים גם ג(4)?

<אייל לב ארי: כן.

אורי מקלב: אם היינו רוצים להכניס, היה צריך לכתוב בצו גם ג(4).

אורי מקלב: אם היית רוצה להכניס את הגופים המתוקצבים, איך היית מנסחת את זה?

<גליה ימין: אנחנו נוציא צו בנוסף.

אורי מקלב: אבל אם היית רוצה להכניס את זה, איך היית מנסחת את זה?

אורי מקלב: אני פשוט רוצה ללמוד.

<גליה ימין: אתה שואל אותי לגבי הגדרה של ועדת מכרזים.

אורי מקלב: כן.

<גליה ימין: אני מבינה שאני אצטרך לעשות שיעורי בית.

אורי מקלב: רבותיי, ברשותכם, אנחנו הולכים להצבעה.

אורי מקלב: מי בעד אישור צו עסקאות גופים ציבוריים (שינוי התוספת לחוק) (תיקון), התשע"ז-2017, כפי שהוקרא כאן בוועדה?

אורי מקלב: בעד – פה אחד

אורי מקלב: הצו אושר פה אחד.

אורי מקלב: תם ואני מניח שלא נשלם.

אורי מקלב: ההרגשה שלי היא שזה תם אבל לא נשלם.

אורי מקלב: תודה רבה לכם.